google/wiki40b huggingface dataset:
Džejs Baumīsters

Spēlētāja karjera

2002. gada NHL draftā viņu Floridas "Panthers" izraudzījās ar kopējo 3. kārtas numuru. Debijas sezonā NHL viņš tika iekļauts simboliskajā debitantu izlasē. "Panthers" sastāvā aizvadīja septiņas sezonas. 2007.—08. un 2008.—09. gada sezonas noslēdza ar augstāko vidējo spēles laiku visā līgā. 2009. gadā tika aizmainīts uz Kalgari "Flames".
2011. gada 15. martā Baumīsters aizvadīja 486. NHL spēli pēc kārtas, tādējādi pārspējot Kārli Skrastiņu un uzstādot jaunu līgas rekordu kā visvairāk spēles pēc kārtas aizvadījušais aizsargs. Viņa sērija ilga līdz pat 2014. gada novembrim, kad Baumīsters bija aizvadījis 737 spēles pēc kārtas. Viņam nācās izlaist spēli ķermeņa lejasdaļas traumas dēļ. Baumīsters sasniedza piekto garāko spēļu sēriju NHL vēsturē.
2012.—13. gada sezonā tika aizmainīts uz Sentluisas "Blues" rindām. 2019. gadā kopā ar Sentluisas "Blues" izcīnīja Stenlija kausu. Tādā veidā Baumīsters kļuva par 29. hokejistu, kas kļuvis par neformālā Trīs zeltu kluba biedru.
Kanādas hokeja izlases rindās kļuvis par 2014. gada Olimpisko čempionu. Izlases sastāvā viņš debitēja 2003. gadā un pirmajos divos Pasaules čempionātos izcīnīja zelta medaļu, vēl 2008. gadā Kanādā ar izlasi ieņēma 2. vietu. Tāpat triumfējis 2004. gada Kanādas kausa izcīņā. Piedalījies arī 2006. gada ziemas olimpiskajās spēlēs. Kanādas izlases sastāvā ir spēlējis trijos Pasaules čempionātos junioriem (2000—2002), kuros izcīnījis sudraba un divas bronzas medaļas.
Šotkija diode

Konstrukcija

Šotkija diodei viens elektrods ir metāls, bet otrs n tipa pusvadītājs. Elektroni uzlādē metālisko slāni, tādēļ diodē ir mazāks sprieguma kritums, nekā uz parastām diodēm. Tā kā diodei nav elektronu un caurumu rekombinācijas, tā strādā ātrāk par citām diodēm.

Trūkumi

Būtiskākais trūkums ir relatīvi zems sprostspriegums silīcija-metāla Šotkija diodēm, tipiski 50—200 V, un relatīvi augsta reversā noplūdes strāva, kas palielinās, palielinoties temperatūrai.
Vikipēdija japāņu valodā

Vikipēdija japāņu valodā (japāņu: ウィキペディア日本語版, Wikipedia Nihongo-ban) ir bezmaksas tīmekļa enciklopēdijas Vikipēdijas japāņu valodas versija. Tā darbojas kopš 2001. gada marta un ir viena no pirmajām Vikipēdijas versijām. Pēc 2014. gada oktobra datiem tajā ir vairāk kā 930 000 rakstu, un tā ir trīspadsmita lielākā Vikipēdijas versija pēc ievietoto rakstu skaita. Pilnīgākajiem un kvalitatīvākajiem rakstiem tiek piešķirts vērtīga vai laba raksta statuss.
Ziedoņa iela (Rīga)

Ielas raksturojums

Ziedoņa iela sākas "T" veida savienojumā ar Mazo Zolitūdes ielu un virzās ziemeļaustrumu virzienā. Krustojas ar Airītes ielu un nedaudz tālāk ar Beberbeķu ielu. Tālāk iela pagriežas austrumu virzienā un beidzas "T" veida savienojumā ar Kurzemes prospektu iepretīm Kurzemes prospekta un Zentenes ielas krustojumam.

Vēsture

1935. gadā nosaukumu Ziedoņa iela piešķīra ielai bez nosaukuma, kas sākas pie Mazās Zolitūdes ielas un ved pāri Zolitūdes ielai līdz neapbūvētajai teritorijai aiz Šķēriņu ielas. Līdz 1940. gadam oficiāla numerācija sešos gruntsgabalos. Vācu okupācijas laikā nosaukums Blütenstrasse (Ziedoņa iela). Uzsākot Imantas daudzstāvu dzīvojamo namu masīva celtniecību, likvidēja ielas posmu no Zolitūdes ielas (tag. Kurzemes prospekta) līdz bijušajai Šķēriņu ielai.
6. septembris

6. septembris ir gada 249. diena (250. garajā gadā) pēc Gregora kalendāra. Līdz gada beigām ir atlikušas 116 dienas.
Lietuvas PSR himna

Lietuvas Padomju Sociālistiskās Republikas himna (lietuviešu: Lietuvos Tarybų Socialistinės Respublikos himnas, krievu: Гимн Литовской Сове́тской Социалисти́ческой Респу́блики) bija Lietuvas PSR oficiālā himna tās pastāvēšanas laikā. Tās vārdu autori bija Antans Venclova un Vacis Reimeris, bet mūzikas autori — Balis Dvarjons un Jonas Šveds.

Vēsture

Pēc Lietuvas iekļaušanas PSRS sastāvā Lietuvas himnu nomainīja "Internacionāle". 1950. gadā tika sacerēta Lietuvas PSRS himna, kuras mūzikas autori bija Balis Dvarjons un Jonas Šveds, bet teksta autors — dzejnieks un žurnālists Antans Venclova. Pēc Josifa Staļina personības kulta beigām himnas otrais pantiņš tika aizvietots ar dzejnieka Valca Reimera vārdiem.
Sus Dungo

Vēsture

2010. gada sākumā tiek izdots pirmais singls - videoklips dziesmai "UNA", nonākot rotācijā un topos Latvijas Mūzikas kanālā, kā arī iegūst atbalstu radio.
Radio SWH un Alternatīvās modes un mākslas nedēļas MOMENT]week ietvaros izsludinātajā jauno izpildītāju konkursā "Radio SWH Future", "Sus Dungo" ir viena no divām grupām, kas iegūst tiesības uzstāties modes nedēļā.
"Sus Dungo" iesilda pazīstamo Anathema solistu un ģitāristu, mūziķi Danjelu Kevanu viņa solotūrē; tiek uzaicinātas un pievienojas tūres turpinājumā Igaunijā, Tallinā.
"Sus Dungo" oriģinālmūzika tiek izmantota īsfilmā "Kaleidoskops", kas uzvar īsfilmu konkursā "Tech-ex.com Cup", Ķīnā.
2011. gada rudenī populārais dzīvesstila žurnāls "Veto magazine" publicē interviju ar meitenēm - "Dūdiņroks un dungošana". Tās ir meitenes - drīzāk pat dāmas - ar ziediem matos un zaļo rokenrolu sirdī.
2011. gada rudenī grupas vokāliste un flautiste Elizabete Balčus izdod savu solo debijas albumu "Wooden Horse" un iegūst Latvijas Mūzikas ierakstu gada balvu nominācijā "Labākā debija"
2011. gada nogalē "Sus Dungo" izdod singlu "Balle" kopā ar Imanta Ziedoņa fondu "Viegli", ierakstā piedaloties Renāram Kauperam, Goran Gora, Astro'n'out solistei Mārai Upmanei-Holšteinai un citiem fonda mūziķiem un dalībniekiem. "Balle" atskaņota Latvijas radiostacijās (Radio 101, Latvijas Radio) un izmantota Latvijas Neatkarīgā Televīzija raidījumā "Lapsas virtuvē".
Grupas dzīvais koncertieraksts kafejnīcas "Piens" "Galvaspilsētas brīnumi" sērijās pirmajā tās izrādīšanas nedēļā sasniedz rekordlielu, ap 3 tūkstošiem, skatījumu skaitu. Līdz šim sērijās filmējušies tādi atzīti mūziķi kā Martin Confused un ģitārista Kaspara Ansona un bundzinieka Riharda Fedotova projekts "Zemūdene".
"Sus Dungo" tiek sauktas par pēdējo gadu interesantākajām un krāšņākajām parādībām pašmāju neatkarīgajā popmūzikā, 2012. gada 7. jūnijā izdod pirmo albumu latviešu valodā "Rasā pēdas", kas tiek atzinīgi novērtēts no mūzikas kritiķiem un saņem Latvijas Mūzikas ierakstu gada balvu nominācijā 2012. gada "Labākā debija".

Grupas dalībnieces

Grupas sastāvā kopš 2010. gada ir Diāna Čepurnaja (vokāls, ģitāra, bandžo), Anneli Arro (perkusijas, bungas, vokāls), Marika Arro (basģitāra, vokāls), Marta Trofimova (ģitāra, ukulele), Elizabete Balčus (vokāls, flauta, metalofons), Liene Dravniece (vokāls, akordeons, taustiņinstrumenti), Elizabeta Angelika Lāce (arfa, taustiņinstrumenti).
Kopš grupas dibināšanas dueta līdz 2012. gada septembrim grupā aktīvi muzicējusi Kate Pāvula (vokāls, vijole, ukulele).
Salamandru apakškārta

Kopīgās īpašības

Salamandru apakškārtas sugas varētu saukt arī par augstāk attīstītajām salamandrām un no primitīvo salamandru apakškārtas (Cryptobranchoidea) sugām atšķiras ar to, ka apakšžokļa kauls ir viengabalains un visas sugas vairojas ar iekšējo apaugļošanos. Pēc pārošanās sperma tiek noglabāta īpašā uztveršanas orgānā, kas atrodas mātītes kloākā. Tā tiek izmantota pēc vajadzības, kad pienācis laiks apaugļot olšūnas. Visvecākā zināmā salamandras fosilija ir 157 miljonus gadu veca un tā ir aizvēsturiskā Beiyanerpeton jianpingensis salamandru suga.
Taisons Čāndlers

Karjera

2001. gada NBA draftā viņu Losandželosas "Clippers" izraudzījās ar kopējo 2. kārtas numuru, taču basketbolists uzreiz tika aizmainīts uz Čikāgas "Bulls", pretī saņemot Eltonu Brendu. Čikāgas kluba rindās veiksmīgi aizvadīja 2005. gada izslēgšanas spēles, kurās vidēji spēlē guva 11,7 punktus, kas bija pirmais viņa starts izslēgšanas spēlēs. Pēc 2005.—2006. gada sezonas T. Čāndlers tika aizmainīts uz Ņūorleānas "Hornets". Nākamajā sezonā klubs lielu daļu sezonas mājas spēļu neaizvadīja Ņūorleānā, bet gan Oklahomasitijā viesuļvētras "Katrīna" dēļ. "Hornets" sastāvā T. Čāndlers aizvadīja trīs sezonas. Viņam bija veiksmīga 2007.—2008. gada sezona, kad sākumsastāvā gāja laukumā 79 spēlēs un vidēji spēlē guva 11,8 punktus. 2009.—2010. gada sezonu viņš jau aizvadīja Šarlotas "Bobcats", bet 2010.—2011. gada sezonā pārgāja uz Dalasas "Mavericks". "Mavericks" sastāvā 2011. gadā pirmoreiz karjerā kļuva par NBA čempionu. Starpsezonu laikā pārgāja uz Ņujorkas "Knicks". 2011.—2012. gada sezonā viņš tika atzīts par sezonas labāko spēlētāju aizsardzībā. "Knicks" sastāvā aizvadīja trīs sezonas, pēc kurām atgriezās Dalasas "Mavericks" sastāvā.
Kopā ar ASV izlasi izcīnīja zelta medaļu 2010. gada Pasaules čempionātā. Vēl ir svinējis uzvaru 2012. gada vasaras olimpiskajās spēlēs.
Igaunijas Mūzikas un teātra akadēmija

Vēsture

1919. gadā tika nodibināta privātā Tallinas Augstākā mūzikas skola (Tallinna Kõrgem Muusikakool). 1923. gadā to pārdēvēja par Tallinas konservatoriju (Tallinna Konservatoorium), bet 1935. gadā tā tika nacionalizēta. Pirmais skolas izlaidums notika 1925. gadā. 1944. gadā Tallinas konservatorijas ēka tika sagrauta Tallinas bombardēšanā. 1957. gadā tika atklāta Drāmas faultāte. 1993. gadā mācību iestāde tika pārdēvēta par Igaunijas Mūzikas akadēmiju (Eesti Muusikaakadeemia). 1997. gadā tika nodibināta filiāle Tartu. 1999. gadā tā tika pārcelta uz jaunu, modernu ēku. Kopš 2005. gada tai ir mūsdienu nosaukums.
Igaunijas Mūzikas un teātra akadēmijas vidū ir Evalds Āvs, Olari Eltss, Gustavs Ernesakss, Tenu Kaljuste, Eri Klass, Elmo Niganens, Arvo Perts, Jāns Rētss, Lepo Sumera, Erki-Svens Tīrs
Sarkstošā dižsardzene

Taksonomija

Ilgstoši dižsardzenes bija iekļautas saulsardzeņu ģintī (Lepiota), atšķirdamās no tām galvenokārt ar kātiņa garumu un bīdāmu gredzenu uz tā. Pēc tam viņām radīja īpašu dižsardzeņu ģinti (Macrolepiota), par tipisko sugu izvēlot lielo dižsardzeni. Pēdējo desmitgažu ģenētiskie pētījumi parādīja, ka sarkstošā dižsardzene un tai ļoti līdzīgās sugas vai varietātes, tai skaitā Latvijā atrodamā dārza dižsardzene, ir radnieciski tuvākas nevis lielajai dižsardzenei, bet zaļlapīšu ģints tipiskajai sugai - indīgajai zaļlapītei Chlorophyllum molybdites un tika pārceltas uz šo ģinti kā Chlorophyllum rhacodes, tomēr ne visi mikologi ir piekrituši šīm izmaiņām un pašlaik zinātnē nav vienota viedokļa ne par šo sugu, ne par vairākām tās iespējamajām varietātēm. Pašlaik šai sugai un tās varietātēm ir ap piecpadsmit leģitīmu latīnisku nosaukumu, katrs no kuriem klasificē tās kādā citā veidā. Latvijas avoti pagaidām lieto veco formu Macrolepiota rhacodes.

Augšanas apstākļi

Meža nobiru saprofīte, taču spēj būt arī mikorizas sēne. Aug no augusta līdz oktobrim skuju koku mežos, parasti zem eglēm skuju nobirās.

Barības vērtība

Ēdama bez iepriekšējas novārīšanas, var tikt žāvēta, par ēšanu uz vietas mežā svaigā veidā gan ir pretēji viedokļi. Tomēr starp sēnes grūti atšķiramajām varietātēm ir tādas, kuras daļai cilvēku izraisa alerģisku reakciju vai neletālu saindēšanos, tāpēc jābūt uzmanīgiem ar sugas noteikšanu, īpaši ārpus Latvijas, un pirmajā reizē neēst to lielos daudzumos. Daži autori apgalvo, ka kātiņi sīkstuma dēļ nav ēdami, bet arī par to ir pretēji viedokļi.

Līdzīgās sugas

Ļoti līdzīga ir iespējami indīgā dārza dižsardzene, kuru daļa autoru uzskata par šīs sugas formu, un kura gandrīz neatšķiras no šīs — pamatatšķirība ir augtenē, jo dārza dižsardzene parasti aug labi mēslotā un irdinātā skābā augsnē (siltumnīcās, dārzos, skudru pūžņos), kamēr sarkstošā dižsardzene parasti atrodama zem eglēm skuju nobirās. Līdzība ir arī ar šīs ģints Latvijā neatrastajām citām sēnēm, ieskaitot indīgo zaļlapīti Chlorophyllum molybdites, kura atšķiras ar savu lapiņu vieglo iezaļganumu (kurš devis vārdu visai ģintij, lai gan zaļganas lapiņas tajā ir tikai šai siltummīlošajai sugai, parasti sastopamajai Ziemeļamerikā un retai Eiropā), un Chlorophyllum olivieri. Visas citas dižsardzenes, ar kurām Latvijā šo sugu var sajaukt, ir ēdamas. Mušmires atšķiras no dižsardzenēm ar to, ka viņām uz cepurītes nav saplaisājušu tumšu zvīņu, var būt tikai baltas pārslas — plīvura atliekas, un mušmirēm kātiņa pamatne ietverta makstī, kādas dižsardzenēm nav.
Pēters Prohāska

Biogrāfija

Sekmīgi pārstāvējis Ungāriju Eiropas un pasaules jauniešu šaha čempionātos, kuros izcīnījis divas medaļas: 2006. gadā uzvarējis Eiropas jauniešu šaha čempionātā U14 vecuma grupā, bet 2008. gadā izcīnījis bronzas medaļu Eiropas jauniešu šaha čempionātā U18 vecuma grupā. Divas reizes (2006, 2007) bijis Ungārijas izlases sastāvā Pasaules jauniešu šaha olimpiādēs U16 vecuma grupā, kurās izcīnījis divas sudraba medaļas - komandu (2007) un individuālajā (2006) ieskaitē. Piecas reizes (2006-2010) bijis Ungārijas izlases sastāvā Eiropas jauniešu komandu čempionātos U18 vecuma grupā, kuros komandu vērtējumā izcīnījis 2 zelta (2007, 2009), sudraba (2008) un bronzas (2010) medaļas, bet individuālajā vērtējumā 2 zelta (2009, 2010) medaļas. 2009. gadā uzvarējis Ungārijas jauniešu šaha čempionātā U20 vecuma grupā. Daudzkārtējais Ungārijas šaha komandu čempionāta uzvarētājs šaha klubu Csuti Antal SK Zalaegerszeg (2007/2008) un Aquaprofit-NTSK (2008/2009, 2009/2010, 2010/2011, 2013/2014, 2014/2015 и 2015/2016) sastāvā.
Daudzu starptautisko šaha turnīru laureāts, tajā skaitā uzvarējis vai dalījis pirmo vietu Cīrihē (2008), Grieķijas pilsētās Paleohorā (2011) un Ajoskirikā (2014).
Par panākumiem turnīros FIDE 2007. gadā Prohāskam piešķīrusi starptautiskā meistara (IM), bet 2010. gadā - starptautiskā lielmeistara (GM) nosaukumu.
Bell X-1

Izstrāde

1945. gada 16. martā ASV Armijas Gaisa spēku Lidojumu izmēģinājumu divīzija un ASV Nacionālā konsultatīvā aeronautikas padome NACA (National Advisory Committee for Aeronautics) (tagad NASA) vienojās ar Bell Aircraft par trīs XS-1 (no "Experimental, Supersonic", vēlāk X-1) lidaparātu būvi, lai iegūtu datus par lidojumiem virsskaņas ātrumos.
Staipekņi

Apraksts

Staipekņi ir viengadīgi vai daudzgadīgi mūžzaļi lakstaugi. Tiem ir ložņājošs stumbrs, no kura paceļas vairāki stāvi zari. Uz zariem attīstās iegarenas vārpiņas, kuras sauc par strobiliem. Strobili var veidoties uzreiz zara galā, vai uz pagarināta kātiņa staipekņu dzimtas augiem, bet apdziru dzimtas augiem sporas attīstās lapiņu žāklēs. Strobilos veidojas sporangiji ar sporām. Strobili ir zaļā krāsā, bet pirms sporu izbiršanas tie kļūst dzelteni. Zarus klāj nelielas lapiņas, kas var būt gan īlenveida, lancetiskas vai zvīņveida. Staipekņi aug ļoti lēni, maksimums pāris centimetrus gadā.
Dažu staipekņu sugu attīstība no sporas līdz brīdim, kad tas pats var ražot sporas, var ilgt pat 30 gadus, tādēļ visi Latvijā augošie staipekņi ir aizsargājami augi. Mūsdienās staipekņus, bet biežāk to sporas izmanto homeopātijā un farmakoloģijā. Latvieši senos laikos staipekņu sporas sauca par raganu miltiem.

Staipekņu kārta

Staipekņu kārtas (Lycopodiales) sistematizācija pēdējos gados ir pārkārtota un pārgrupēta. Šobrīd zinātnieki cenšas staipekņus sagrupēt detalizētāk un ne tik vispārīgi kā tas bija senāk, izmantojot morfoloģiskos un ģenētiskos pētījumus. Līdz ar to apdziras, kas kādreiz piederēja staipekņu dzimtai ir izdalītas atsevišķā apdziru dzimtā (Huperziaceae).
Svingeri

Sižets

Visiem filmas personāžiem ir kāda kopīga iezīme - vēlme pēc flirta, vienalga, vai ar svingeru vakara partneri vai uz balkona sastaptu svešinieku.
Ištvāns Abonji

Biogrāfija

Devis nozīmīgu ieguldījumu šaha atklātņu teorijā. 1912. gadā pielietojis praksē retu gambītu, kas nosaukts viņa vārdā - 1. Zf3 d5 2. e4. 1922. gadā kopā ar Ģulu Brejeru publicējis pirmo nopietno Budapeštas gambīta analīzi.
Bijis viens no piecpadsmit delegātiem, kuri 1924. gada 20. jūlijā Parīzē nodibinājuši Starptautisko šaha federāciju (FIDE).
1928. gadā Budapeštā sniedzis simultānspēles seansu pret 105 galdiņiem, kurā sasniedzis labu rezultātu: +79, -6, =20.
Daudzus gadus vadījis Ungārijas šaha federāciju. No 1935. gada līdz 1939. gadam bijis Starptautiskās Korespondencšaha savienības (IFSB) prezidents, kura bija mūsdienu Starptautiskās Korespondencšaha federācijas priekštece. Tāpat bijis Ungārijas šaha žurnāla Magyar Sakkvilag ("Ungāru šaha pasaule") redaktors.
Plazes

Vēsture

Uzņēmums Plazes AG dibināts 2005. gadā Cīrihē Šveicē.
2008. gada 23. jūnijā Somijas mobilo telefonu ražotājs Nokia paziņoja, ka iegādāsies Plazes. Darījums tika pabeigts 15. jūlijā. Plazes pakalpojums tika iekļauts Nokia Services biznesa nodaļā un vēlāk integrēts Ovi pakalpojumā (tagad HERE). 2012. gada 4. maijā Plazes tika slēgts.
Aleksandrijas Filons

Dzīve

Svētais Džeroms rakstījis, ka Filons cēlies no priesteru ģimenēm (de genere sacerdotum). Dzimšanas un miršanas datus nav iespējams precizēt, bet zināms, ka 40. gadā gados vecais Filons piedalījās Aleksandrijas ebreju delegācijā uz Romu pie imperatora Kaligula sakarā ar nesaskaņām starp Aleksandrijas ebreju un grieķu kopienām. Josefs Flāvijs un citi apraksta šos notikumus. Josefs Flāvijs rakstījis, ka Aleksandrijas ebreji vajāti, jo atteicās godināt un dievināt Romas imperatoru.

Darbi

Filona raksti saglabājušies pārsvarā grieķu valodā, ar atsaucēm uz Septuaginta. Filons apvienojis Platonu un Mozu vienā filozofoskā sistēmā un rakstījis, ka Dievs radījis un valda ar starpniekiem kā Logosu un demiurgu. Apgalvots, ka Filons bijis pirmais filozofs, kurš saistījis Platona duālismu ar Dieva, Radītāja prātu. Ar atsaucēm uz Pitagora numeroloģiju, Filons skaidrojis reliģisko nozīmi svētos rakstos pieminētos ciparos (piemēram, septiņi un desmit).
Jumara

Tecējums

Tek pa Burtnieka līdzenumu, uzņem vairākus grāvjus. Lielākās pietekas ir Tilgaļu strauts (labā) un Stinku strauts (kreisā). Lejtecē tek pa dziļu gravu. Uz upes pie Mujāniem un Brandeļiem ūdenskrātuves. Jumaras upes posmā starp autoceļu Valmiera–Jumaras un upes ieteku Gaujā atrodas devona smilšakmens atsegumi ar nosaukumu Jumaras atsegumi. Lielākās apdzīvotās vietas krastos ir Kocēni, Brandeļi, Beites, Mujāni. Upi šķērso autoceļš A3.

Vēsture

Jumaras baseinā 13. gadsimta sākumā atradās letgaļu Imeras novads, kurā 1208. gadā savu baznīcu uzcēla katoļu misionārs Latviešu Indriķis. Livonijas krusta karu laikā 1210. gadā notika Kauja pie Imeras, kurā Tālavas zemēs iebrukušie ugauņi sakāva krustnešu karaspēku, kuru sastāvā bija daudz līvu, vendu un letgaļu karavīru.
Lauta (Saksija)

Vēsture

Rakstos pirmoreiz minēta 1374. gadā.
Marko Hietala

Kopā ar Nightwish

Viņš pievienojās Nightwish 2002. gada albumā Century Child, aizstājot iepriekšējo basģitāristu Sami Vansku. Viņš bija viesmūziķis grupā Delain, kura sastāvēja no gotiskiem/simfoniskiem elementiem. Viņš arī piedalījās grupas Altaria albumā „Invitation” kā bekvokālists. Hietala ir arī piedalījies grupās Sinergy un Northern Kings.
Kopš viņa ierašanās Nightwish, daudzas dziesmas tika sarakstītas kopīgam duetam ar bijušo grupas vokālisti Tarju Turunenu, kas ļauj dziesmu rakstītājam un grupas līderim Tomasam Holopainenam izveidot jaunu dimensiju grupā ar Hietalas interesanti atšķirīgo balsi. Vispazīstamākais piemērs ir Nightwish versija Endrū Loida Vēbera dziesmai „Phantom of the Opera” no albuma „Century Child”.
Nightwish šovu laikā, Tarja Turunena ņem pauzi. Pirms Hietala pievienojās grupai, grupa starpbrīžu laikā izpildīja instrumentālus gabalus. Kopš Hietala ir pievienojies grupai, Nightwish izpilda pazīstamu grupu dziesmas ar Hietalas vokālu priekšgalā.Nightwish ir izpildījis Ozija Osborna dziesmu „Crazy Train”, W.A.S.P. dziesmu „Wild Child”, DIO dziesmu „Don’t Talk To Strangers”, Megadeath dziesmu „Symphony of Destruction” un vienu no pazīstamākajām Pink Floyd dziesmu „High Hopes. Dažas no šim dziesmām ir ieliktas Nightwish albumos. Hietalam bija vislielākā iesaistīšanās Nightwish albumā „Dark Passion Play”. Viņš iedziedāja daudzas demo dziesmas, dažas dziesmas bija tikai ar viņa vokālu un viņš sarakstīja mūziku dziesmai „The Islander”.

Citas grupas un projekti

Grupā Delain, Hietala spēlēja basģitāru un bija galvenais vīriešu vokāls albumam „Lucidity”. Arī nākotnē viņš bija vokālists divām dziesmām jaunajā albumā „April Rain”.
2009.gadā Marko Hietala pievienojās grupai Sapattivuosi, kura izpilda grupas Black Sabbath dziesmas somu valodā.
1.aprīlī 2010.gadā, bija teikts, ka Hietala pametīs visas grupas, lai pievērstos koru karjerai. Tas bija veiksmīgi izplānots joks. Tas tika balstīts uz fakta, ka Hietala piedalījās somu televīzijas projektā Kuorosota 2010 (somu koru kari), kur pats Hietala bija viens no koru vadītājiem. Hietala pārstāvēja Kuopio pilsētas kori. Hietalas Kuopio kori palika otrajā vietā. Šova laikā tika atskaņots pirmatskaņojums dziesmai „I walk forever” no grupas Tarot jaunā albuma „Gravity of Light”. Hietala izpildīja šo dziesmu kopā ar Kuopio kori un Tarot grupas biedru Tomi Salmelu.

Personiskā dzīve

Hietala ir precējies un ir divi dēli, dvīņu puikas. Viņš un viņa ģimene dzīvo Keravā Somijā. Kad viņš nav koncertos, viņam patīk lasīt grāmatas, spēlēt video spēles un skatīties filmas. Vislabāk viņam patīk fantāziju, šausmu un zinātniskās fantastikas filmas, kā tas ir minēts Nightwish mājas lapā.
2010.gada jūnijā Hietala pievienojās smagā metāla grupai Hail ar diviem koncertiem.

Aprīkojums

Marko izmanto Warwick basģitāru, pārsvarā Infinity un Vampyre 4 stīgu modeli noskaņotu uz D Standard (DGCF) and Drop C (CGCF).
Adrians Kempe

Karjera

2014. gada NHL draftā Kempi 1. kārtā izvēlējās Losandželosas "Kings". Karjeru sāka Zviedrijas hokeja līgas klubā Modo Hockey. Spēlējis Amerikas hokeja līgas komandās Mančestras "Monarchs" un Ontario "Regin". Zviedrijas hokeja izlases sastāvā spēlējis 2018. gada Pasaules čempionāts hokejā kur izcīnīja zelta medaļu.
Limbažu pagasts

Hidrogrāfija

Upes: Cimeļupe, Kranupīte, Mazupīte, Miežupīte, Sprukstupīte, Stante.
Ezeri: Auziņu ezers, Bruņķītis, Cimelis, Dūņezers, Dziļezers, Ģerķīšezers, Lādes ezers, Lielā Dzelve, Limbažu Lielezers, Mazais Purva ezers, Mazezeriņš, Mazezers, Riebezers, Skujas ezers.

Vēsture

Limbažu pagasta platība 1935. gadā bija 94,5 km². 1945. gadā pagastā izveidoja Limbažu un Pauku ciema padomes. 1954. gadā Pauku ciemu pievienoja Limbažu ciemam. 1956. gadā Limbažu ciemu iekļāva Limbažu pilsētas lauku teritorijā. 1971. gadā Limbažu lauku teritoriju reorganizēja par Limbažu ciemu un pievienoja Stienes un daļu Katvaru ciema. 1977. gadā pievienoja daļu Umurgas un Viļķenes ciemu, bet daļu Limbažu ciema iekļāva Limbažos un Liepupes un Skultes ciemos. 1991. gadā ciemu pārdēvēja par pagastu. 2009. gadā Limbažu pagastu iekļāva Limbažu novadā.

Apdzīvotās vietas

Lielākās apdzīvotās vietas ir Inte, Jumpravmuiža, Kaijciems, Lāde, Lādezers, Muižkalni, Nabe, Ozolaine, Pelodas, Stūrīši.